b'\n_START_ARTICLE_\nSan Luis Potos\xc3\xad\n_START_SECTION_\nNavnet\n_START_PARAGRAPH_\nNavnet Potos\xc3\xad viser til den bolivianske byen av samme navn. Da det ble funnet s\xc3\xb8lv i San Luis Potos\xc3\xad, h\xc3\xa5pet man selvsagt at s\xc3\xb8lv\xc3\xa5rene her skulle v\xc3\xa6re like rike som i den legendariske s\xc3\xb8lvbyen Potos\xc3\xad.\n_START_SECTION_\nGeografi\n_START_PARAGRAPH_\nDet meste av delstaten ligger i h\xc3\xb8ylandet, og gjennomsnittlig h\xc3\xb8yde er ca. 2000 meter. For det meste er ogs\xc3\xa5 et t\xc3\xb8rt klima fremherskende, med forholdsvis lave temperaturer for breddegraden. Mot \xc3\xb8st faller imidlertid landet bratt ned i en tropisk dal, la Huasteca Potosina. Her er klimaet varmere og fuktigere, og vannrike elver skj\xc3\xa6rer gjennom et dramatisk landskap av fjell, dype daler og klipper.\n_START_SECTION_\nHistorie\n_START_PARAGRAPH_\nF\xc3\xb8r den spanske erobringen av Mexico var omr\xc3\xa5det delt i tre kulturomr\xc3\xa5der. La Huasteca Potosina, det tropiske lavlandet, var befolket av huastekernasjonen. Denne nasjonen hadde i \xc3\xa5rhundrer en rik kulturell blomstring i delstatene Veracruz, Tamaulipas og San Luis Potos\xc3\xad, og det finnes flere arkeologiske utgravningssteder i delstaten. P\xc3\xa5 1400-tallet ble de imidlertid erobret av aztekerne. Den midtre delen av landet var befolket av otom\xc3\xad- og pame-nasjonene. Disse folkene dannet overgangen mellom jordbruksomr\xc3\xa5dene i s\xc3\xb8r og jeger/sankerkulturene i nord. Mot nord bodde ulike folkeslag som av aztekerne foraktelig ble kalt chichimecas, ("barbarer"). De levde som nomader._NEWLINE_P\xc3\xa5 1570-80-tallet etablerte misjon\xc3\xa6rer seg i de s\xc3\xb8rlige omr\xc3\xa5dene. Men funnet av s\xc3\xb8lv rundt 1590 satte fart i den spanske bosettingen, og i 1592 ble San Luis Potos\xc3\xad by grunnlagt. Urfolk fra nasjoner som Tlaxcala, otom\xc3\xad og pur\xc3\xa9pecha ble bragt inn for \xc3\xa5 arbeide i gruvene og p\xc3\xa5 haciendaene. P\xc3\xa5 1700-tallet var omr\xc3\xa5det kjent for den harde behandlingen urfolket fikk i gruvene. I 1767 fant et oppr\xc3\xb8r sted som f\xc3\xb8lge av at jesuittene ble kastet ut av det spanske riket. Jesuittene behandlet nemlig urfolket bedre._NEWLINE_I 1863 ble San Luis Potos\xc3\xad erkl\xc3\xa6rt for hovedstad i Mexico av Benito Ju\xc3\xa1rez. Mexico by var p\xc3\xa5 dette tidspunktet i hendene p\xc3\xa5 franske erobringsstyrker, og den lovlige regjeringen var derfor flyktet nordover i landet.\n_START_SECTION_\n\xc3\x98konomi\n_START_PARAGRAPH_\n\xc3\x98konomien er preget av gruvedrift, og i tillegg til de legendariske s\xc3\xb8lvgruvene utvinnes det gull, kopper, sink og andre mineraler. Kvegdrift og jordbruk er ogs\xc3\xa5 viktig, og det dyrkes mais, hvete, b\xc3\xb8nner og bomull. I San Luis Potos\xc3\xad by er det en del forbruksvareindustri.\n_START_SECTION_\nVerdt \xc3\xa5 se i San Luis Potos\xc3\xad\n_START_PARAGRAPH_\nHovedstaden San Luis Potos\xc3\xad by er en av Mexicos vakre og interessante s\xc3\xb8lvbyer, med hus, palasser og kirker i barokkstil. Real de Catorce er en annen s\xc3\xb8lvby som blomstret p\xc3\xa5 1800-tallet, men som senere ble en sp\xc3\xb8kelsesby. I Gogorr\xc3\xb3n finnes det varme kilder. Lavlandet Huasteca Potosina er et naturomr\xc3\xa5de av stor skj\xc3\xb8nnhet.\n_START_SECTION_\nYmse\n_START_PARAGRAPH_\nFilmen Bandidas med Salma Hayek og Penelope Cruz ble tatt opp i San Luis Potos\xc3\xad.'